text: Et lors Cléomadès parla.
   Au roi dist : "Sire, entendés ça,
   Vostre fille point ne querez
   Clarmondine, où tant a biautez,
   Là où vous li aviez laissie ;
   Car vous ne l'i trouveriez mie.
   Vez la ci moult très près de moi.
   Fiex sui de royne et de roi
   Qui sont estrait de gentillece.
   N'a riens en aus qui honnor blece
   Ne par quoi honnours soit blecie ;
   Car gentill sont d'ancisserie.
   Et autressi est Clarmondine
   Fille de roi et de royne
   Et d'aussi gentill lieu venue
   C'on sache point de souz la nue ;
   Car de vous en mainte contrée
   Est la grans valours renommée
   De la gentillece et des biens
   De quoi en vous ne defaut riens.
   Pour ce, me sui donnez à li,
   Et ele à moi s'otroie aussi.
   D'Espaigne sui norris et nés ;
   Cléomadès sui apelés,
   Fiex le roi Marcadigas sui.
   N'aiez de riens au cuer anui ;
   PageV01P163
   Cur vostre fille espouserai
   Tantost k'en Espaigne venrai."
   Folio21r
   La royne haut regarda
   Tant que le cheval veü a
   Et sa fille qui siet desus.
   Forment fu ses cuers esperdus.
   L'oume vit qui devant li fu.
   Lors cuida tout avoir perdu,
   Quant sa fille est à ce menée
   Qu'ele li ert ainsi emblée.
  